採蓮曲
作者：文同
朝代：宋

paragraphs: 綠纈襠，紅繡裳，衫盤蜂蝶裙鴛鴦。
雕瑰錯寶垂鬢長，紫冒翠蓋行新粧。
蹁躚曲堤下回塘，畫橈送入波中央。
羅袖卷起金釧光，摇輕撼脆敲短芒。
丹瓊紺玉低復昂，霑裛薄粉撲嫩黄。
蠶腰蛛腹絲飄揚，列坐綵舫求比方。
笑聲吃吃動明璫，挨蒲拂蓼次岸旁。
風吹落霞供晚凉，西城鴉鴉啼女牆。
歸來索酒酌滿觴，吳屏蜀帳圍象床。
困卧不起燈燭張，琉璃盎缶叢生香。